બીજો રસ ચીનને જવાબ આપવાનો હતો. ગ્વાદર બંદરમાં ચીનાઓ હોય તો ત્યાંથી ભારતવિરોધી પ્રવૃત્તિઓ થઈ શકે. નૌકાદળના વડાએ ચિંતા વ્યક્ત કરી તે રીતે યુદ્ધજહાજો પણ ત્યાં આવીને લાંગરે. સબમરીનને સપોર્ટ માટેનું તંત્ર ત્યાં તૈયાર થઈ શકે. તેનો જવાબ આપવા માટે ભારત પાસે ગુજરાતનો દરિયાકિનારો નજીક છે, પણ દુશ્મનને પાછળથી પણ ઘેરવા માટે ઇરાનનું આ ચાબહર બંદર બહુ ઉપયોગી થાય તેમ છે. પોર્ટ પરથી ભારત સાથે સૌથી વધુ વેપાર થવાનો છે અને પોર્ટને ડેવલપ કરી મેઇન્ટેન કરવામાં ભારતીયો હશે એટલે ચીનને તેની ભાષામાં અહીં જવાબ આપી શકાશે. બંદરથી અફઘાનિસ્તાન પણ નજીક પડે છે. અફઘાનિસ્તાન સાથે લેવડદેવડમાં પણ પાકિસ્તાનને ટાળવા માટે આ પોર્ટ ઉપયોગી થશે. આ પોર્ટથી રોડ ડેવલપ કરી અફઘાનિસ્તાન સાથે કડી તૈયાર થઈ શકે છે. રવિવારે ચાબહરના ઉદઘાટન વખતે ભારત, ઇરાન અને અફઘાનિસ્તાનના અધિકારીઓ વચ્ચે આ મુદ્દે ચર્ચાઓ પણ થઈ હતી. અફઘાનિસ્તાનના ચાર મુખ્ય શહેરોને જોડતો હાઇવે ભારતે તૈયાર પણ કરી આપ્યો છે. તેનો એક છેડો ઇરાનની સરહદ સુધી પહોંચાડી દેવાયો છે. ત્યાંથી ચાબહર સુધીનો હાઇવે પણ તૈયાર કરાશે.